[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.7.2006

SEC(2006) 930

ΕΓΓΡΑΦΟ ΕΡΓΑΣΙΑΣ ΤΟΥ ΠΡΟΣΩΠΙΚΟΥ ΤΗΣ ΕΠΙΤΡΟΠΗΣ

Συνοπτική έκθεση σχετικά με την ΑΞΙΟΛΟΓΗΣΗ ΤΟΥ ΑΝΤΙΚΤΥΠΟΥ ΤΟΥ ΚΑΝΟΝΙΣΜΟΥ ΠΟΥ ΑΝΤΙΚΑΘΙΣΤΑ ΤΗΝ ΟΔΗΓΙΑ 91/414/EOK ΓΙΑ ΤΑ ΦΥΤΟΠΡΟΣΤΑΤΕΥΤΙΚΆ ΠΡΟΙΟΝΤΑ

{COM(2006) 388 τελικό}{SEC(2006) 931}

1. Διαδικαστικα ζητήματα και διαβουλεύση με τα ενδιαφερόμενα μέρη

Τα κύρια ενδιαφερόμενα μέρη για την τροποποίηση της οδηγίας 91/414/EOK συμμετείχαν στη διαβούλευση και στις συνεδριάσεις το 2002, το 2004 και το 2006 και σε γραπτή διαβουλεύση το 2005.

Το 2005, η Επιτροπή διεξήγαγε διαδικασία αμφίδρομης διαβούλευσης σε απευθείας σύνδεση με το κοινό για τη χάραξη πολιτικής.

Το 2005/2006 δημιουργήθηκε μια ομάδα διυπηρεσιακής καθοδήγησης της Επιτροπής .

Πραγματοποιήθηκε μια πρόσθετη σε βάθος ανάλυση του αντίκτυπου της πρότασης στο διοικητικό φόρτο που επιβαρύνει τις αρχές των κρατών μελών καθώς επίσης και τους επιχειρηματικούς φορείς.

2. Καθορισμός του προβλήματος

Η χρήση των φυτοπροστατευτικών προϊόντων (ΦΠ) μπορεί να περικλείει κινδύνους για τους ανθρώπους, τα ζώα και το περιβάλλον, ειδικά εάν διατίθενται στην αγορά χωρίς να έχουν δοκιμαστεί επίσημα και χωρίς να έχουν λάβει έγκριση, και εάν δεν χρησιμοποιούνται σωστά. Επομένως, πρέπει να θεσπιστούν εναρμονισμένοι κανόνες για τη διάθεση των ΦΠ στην αγορά.

Η οδηγία 91/414/EOK του Συμβουλίου ("η οδηγία") σχετικά με τη διάθεση των φυτοπροστατευτικών προϊόντων στην αγορά τέθηκε σε ισχύ την 25η Ιουλίου 1993 και προβλέπει εναρμονισμένους κανόνες που διέπουν τα ΦΠ και τις δραστικές ουσίες που περιέχουν.

Ύστερα από 13 έτη πείρας που αποκτήθηκε από την εφαρμογή της οδηγίας και με βάση τις πρόσφατες επιστημονικές και τεχνικές εξελίξεις, φαίνεται ότι η βασική προσέγγιση της οδηγίας είναι ακόμα αποδεκτή αλλά το σύστημα είναι υπερφορτωμένο και η αποδοτικότητα δεν είναι ικανοποιητική. Επομένως, κρίνεται απαραίτητο να θεσπιστούν μερικά διορθωτικά μέτρα ώστε να προσαρμοστεί η πολιτική για τα ΦΠ στις υπάρχουσες πολιτικές της ΕΕ για τον τομέα αυτό, με σκοπό να βελτιωθεί ή αποδοτικότητα ή/και να εισαχθούν μερικές νέες ενέργειες της πολιτικής, διατηρώντας τη βασική αρχή που είναι το υψηλό επίπεδο προστασίας της υγείας των ανθρώπων και των ζώων και του περιβάλλοντος.

Ορισμένα ενδιαφερόμενα μέρη π.χ. γεωργοί και χρήστες φυτοπροσταστευτικών προϊόντων, η βιομηχανία φυτοφαρμάκων, οι καταναλωτές, τα κράτη μέλη ή το ευρύ κοινό μπορούν να επηρεαστούν με πολλούς διαφορετικούς τρόπους. Η αξιολόγηση του αντίκτυπου περιέχει μια λεπτομερή ανάλυση της τρέχουσας κατάστασης και των προβλημάτων που προκύπτουν για τα ενδιαφερόμενα μέρη.

3. Στόχοι

Λαμβάνοντας υπόψη τα προβλήματα που περιγράφονται ανωτέρω, οι κύριοι στόχοι είναι οι ακόλουθοι:

( η επέκταση και η εμβάθυνση της ενιαίας αγοράς ώστε να εξασφαλιστούν ανοικτές και ανταγωνιστικές αγορές μέσα και έξω από την Ευρώπη, σύμφωνα με τη στρατηγική της Λισαβόνας·

( η αύξηση της αποδοτικότητας του συστήματος μέσω της απλούστευσης, του καλύτερου καθορισμού και της βελτίωσης των διαδικασιών·

( η αύξηση του επιπέδου εναρμόνισης σε όλη την ΕΕ·

( η υποβολή ενός κειμένου που να αποτυπώνει την υπάρχουσα πολιτική της ΕΕ στον ίδιο θεματικό τομέα που αναπτύσσεται από την έναρξη ισχύος της οδηγίας 91/414/EOK, και να λαμβάνει υπόψη την τρέχουσα διαδικασία διαβούλευσης για μια θεματική στρατηγική για την αειφόρο χρήση των φυτοφαρμάκων.

Για την επίτευξη των κύριων στόχων έχουν διαμορφωθεί διάφορες επιλογές. Η σε βάθος αξιολόγηση έχει επικεντρωθεί σε ένα σύνολο πέντε σημαντικών ενεργειών της πολιτικής.

4. επιλογές

Δράση 1 της πολιτικής: Χορήγηση έγκρισης σε ΦΠ που περιέχει μια νέα δραστική ουσία/ εθνική προσωρινή έγκριση

Τρέχοντα προβλήματα:

Προκειμένου να αποφευχθούν οι καθυστερήσεις στη διάθεση του ΦΠ που περιέχει νέες δραστικές ουσίες (ΔΟ) στην αγορά, τα κράτη μέλη μπορούν να χορηγήσουν εθνική προσωρινή έγκριση, μετά την υποβολή πλήρους φακέλου.

Το σύστημα, εντούτοις, οδήγησε σε αλληλεπικάλυψη των διοικητικών ενεργειών των αρμόδιων αρχών και των αιτούντων και σε διαφορές μεταξύ των αγορών των κρατών μελών όσον αφορά τη δυνατότητα διάθεσης του ΦΠ.

Επιλογές:

( Επιλογή Α: Καμία δράση της ΕΕ (ισχύον καθεστώς): Κεντρική διαδικασία για την αξιολόγηση νέας ΔΟ χωρίς δεσμευτικά χρονικά όρια ( επιλογή Α1 ). Καμία εθνική προσωρινή έγκριση (ΕΠΕ) μετά το 2007 ( επιλογή A2 )·

( Επιλογή Β: Κεντρική διαδικασία για την αξιολόγηση νέας ΔΟ με δεσμευτικά χρονικά όρια. Καμία εθνική προσωρινή έγκριση. Δύο εναλλακτικές προσεγγίσεις: μια διαδοχική έγκριση, όπου η έγκριση ΦΠ χορηγείται μόνο μετά την απόφαση έγκρισης της ΔΟ ( επιλογή B1 )· ή μια παράλληλη έγκριση, όπου η έγκριση ΦΠ προετοιμάζεται κατά τη διάρκεια αξιολόγησης της ΔΟ και τίθεται σε ισχύ αμέσως μετά την έγκρισή της ( επιλογή B2 )·

( Επιλογή Γ: Διατήρηση της εθνικής προσωρινής έγκρισης μετά το σχέδιο της έκθεσης αξιολόγησης.

Ανάλυση του αντίκτυπου:

Διοικητικός φόρτος

Οι επιλογές Α, B1 ή B2 θα μείωναν την τρέχουσα αλληλεπικάλυψη των διοικητικών ενεργειών τόσο για τη βιομηχανία όσο και για τις αρμόδιες αρχές, ενώ η επιλογή Γ θα την διαιώνιζε. Αυτό θα μπορούσε επίσης να οδηγήσει σε μια συνεχιζόμενη έλλειψη κινήτρων για τον αιτούντα όσον αφορά την ολοκλήρωση της διαδιασίας έγκρισης μετά τη χορήγηση της εθνικής προσωρινής έγκρισης.

Έμμεσες δαπάνες των χρηστών ΦΠ

Η επιλογή Α και Γ δεν αναμένεται να οδηγήσει σε οποιοδήποτε πρόσθετο αρνητικό ή θετικό αντίκτυπο, ενώ η επιλογή B1 ή B2 θα μπορούσε να έχει αρνητικό αντίκτυπο στις έμμεσες δαπάνες των χρηστών ΦΠ. Η επιλογή B2 δεν επηρεάζει το χρονοδιάγραμμα της χορήγησης έγκρισης και δεν αναμένεται να έχει οποιαδήποτε επίδραση.

Επένδυση των παραγωγών ΦΠ στην Έρευνα και Ανάπτυξη (Ε&Α)

Ο αντίκτυπος στις επενδύσεις των παραγωγών ΦΠ στην Ε&Α έχει υπολογιστεί με τη βοήθεια ενός προτύπου (προεξοφλημένων) ταμειακών ροών. Με τις επιλογές B2 ή Γ η εισαγωγή ενός προϊόντος δεν θα άλλαζε σημαντικά, με τις επιλογές A2 ή B1 θα μπορούσε να καθυστερήσει σε σχέση με την ισχύουσα κατάσταση. Μια καθυστέρηση στην εισαγωγή προϊόντος θα μπορούσε να έχει επηρεάσει την ανάπτυξη νέων προϊόντων.

Ανταγωνιστικότητα της βιομηχανίας ΦΠ στην ΕΕ

Οποιαδήποτε αύξηση στη διάρκεια της διαδικασίας χορήγησης έγκρισης θα μπορούσε να έχει μειονεκτήματα για την ανάπτυξη νέων προϊόντων (εδώ: ΔΟ)· αυτό θα συνέβαινε ιδιαίτερα με την επιλογή A2. Σε περίπτωση απλούστευσης της διαδικασίας (επιλογή Β), τα σαφή χρονικά όρια είναι πολύ σημαντικά (B2). Εντούτοις, μερικοί σημαντικοί παράγοντες που επηρεάζουν τη διάρκεια της διαδικασίας αξιολόγησης/χορήγησης έγκρισης δεν εμπίπτουν στην κοινοτική αρμοδιότητα.

Απασχόληση, περιβάλλον ή ανθρώπινη υγεία

Με όλες τις επιλογές ο αντίκτυπος φαίνεται να είναι δευτερεύουσας σημασίας.

Μη εγκεκριμένη διασυνοριακή προμήθεια ΦΠ

Το σύστημα ΕΠΕ είναι ένας από τους παράγοντες που συμβάλλουν στον κερματισμό της αγοράς ΦΠ της ΕΕ, που μπορεί να οδηγήσει στη μη εγκεκριμένη διασυνοριακή προμήθεια ΦΠ. Επομένως, είναι πιθανό να υπάρχει ελαφρώς θετικός αντίκτυπος με τις επιλογές Β και A2.

Δράση 2 της πολιτικής: Αμοιβαία αναγνώριση ΦΠ που περιέχει μια ήδη εγκεκριμένη δραστική ουσία

Τρέχοντα προβλήματα:

Η οδηγία 91/414/EOK περιέχει μια προαιρετική διάταξη σύμφωνα με την οποία τα κράτη μέλη μπορούν να αναγνωρίσουν αμοιβαία την έγκριση ΦΠ και η οποία έχει εφαρμοστεί μόνο σε εξαιρετικές περιπτώσεις στο παρελθόν για διάφορους λόγους. Αυτό οδήγησε σε σημαντική αλληλεπικάλυψη των εργασιών και σε κερματισμό της αγοράς ΦΠ στην Ευρώπη.

Επιλογές:

( Επιλογή Α: Καμία δράση της ΕΕ (ισχύον καθεστώς): Εθνική αξιολόγηση και έγκριση του ΦΠ με προαιρετική αμοιβαία αναγνώριση·

( Επιλογή Β: Ζωνική[1] αξιολόγηση και εθνική έγκριση του ΦΠ με υποχρεωτική αμοιβαία αναγνώριση μέσα στη ζώνη. Κανένα εθνικό μέτρο άμβλυνσης του κινδύνου·

( Επιλογή Γ: Ζωνική αξιολόγηση και εθνική έγκριση του ΦΠ με υποχρεωτική αμοιβαία αναγνώριση μέσα στη ζώνη. Ωστόσο, με εθνικά μέτρα άμβλυνσης του κινδύνου·

( Επιλογή Δ: Κεντρική υπηρεσία για την αξιολόγηση και την έγκριση του ΦΠ χρησιμοποιώντας πόρους των κρατών μελών.

Ανάλυση του αντικτύπου:

Διοικητικός φόρτος

Για όλες τις επιλογές, υπάρχει μια μείωση του διοικητικού φόρτου σε σχέση με το βαθμό κεντρικής διαχείρισης, κυρίως για τις αρχές αλλά και για τη βιομηχανία.

Έμμεσες δαπάνες των χρηστών ΦΠ

Η άνοδος του επιπέδου κεντρικής διαχείρισης είναι πολύ πιθανό να αυξήσει τη δυνατότητα διάθεσης του ΦΠ. Ο αυξανόμενος αριθμός ΦΠ μπορεί να έχει θετικά αποτελέσματα στις έμμεσες δαπάνες του χρήστη (περισσότερη εξειδικευμένη παραγωγή, περισσότερος ανταγωνισμός στην αγορά ΦΠ), με θετική επίδραση που αυξάνεται βαθμιαία από την επιλογή Α στην επιλογή Δ.

Επένδυση των παραγωγών ΦΠ στην Ε&Α

Κανένας σημαντικός αντίκτυπος δεν μπορεί να προβλεφθεί, με βάση την πείρα στην αμοιβαία αναγνώριση μέχρι σήμερα.

Ανταγωνιστικότητα της βιομηχανίας ΦΠ στην ΕΕ

Η ζωνική έγκριση μειώνει τα εμπόδια για την είσοδο, δεδομένου ότι μειώνονται οι διοικητικές ενέργειες προκειμένου να χορηγηθεί η έγκριση σε διάφορα κράτη μέλη. Θα μπορούσε να παρουσιαστεί μείωση του μεγέθους της αγοράς εάν εφαρμοστεί χαμηλότερο ποσοστό χρήσης σε όλη τη ζώνη (σε μικρότερη κλίμακα με την επιλογή Γ). Μια κεντρική υπηρεσία μπορεί να αναμένεται ότι θα έχει τον ίδιο αντίκτυπο αλλά σε μεγαλύτερη κλίμακα.

Απασχόληση

Η απασχόληση στις επιχειρήσεις Ε&Α ενδέχεται να επηρεαστεί, εάν η αμοιβαία αναγνώριση συνεπάγεται καθυστέρηση στην έγκριση . Εντούτοις, η πείρα στα κράτη μέλη που εφαρμόζουν σήμερα την αμοιβαία αναγνώριση δεν δείχνει ότι υπάρχει κίνδυνος σημαντικών καθυστερήσεων.

Επανάληψη των μελετών στα σπονδυλωτά ζώα

Οι επιλογές Β, Γ, Δ έχουν τη δυνατότητα να μειώσουν τον αριθμό των επαναλαμβανόμενων μελετών που περιλαμβάνουν τη δοκιμή σε σπονδυλωτά ζώα ανάλογα με το βαθμό στον οποίο η εθνική νομοθεσία δεν το αποτρέπει σήμερα και η βιομηχανία επαναλαμβάνει πραγματικά τέτοιες δοκιμές – ένα ζήτημα για το οποίο δεν υπάρχει κανένα αξιόπιστο στοιχείο προς το παρόν.

Μη εγκεκριμένη διασυνοριακή προμήθεια ΦΠ

Η ζωνική καθώς επίσης και κεντρική διαδικασία έγκριση ς θα οδηγήσει εξ ορισμού σε περισσότερο ομοιογενείς εθνικές αγορές. Μια πιο ομοιογενής αγορά θα μειώσει τα κίνητρα για τη μη εγκεκριμένη διασυνοριακή προμήθεια ΦΠ.

Περιβάλλον ή ανθρώπινη υγεία

Η εθνική αξιολόγηση και η έγκριση διευκολύνουν τη συνεκτίμηση ποικίλων τοπικών συνθηκών αλλά και συμβάλλουν ώστε να εξακολουθούν να υπάρχουν κίνητρα για τη μη εγκεκριμένη διασυνοριακή προμήθεια ΦΠ με τους σχετικούς πιθανούς κινδύνους. Οι επιλογές Β, Γ και Δ μπορούν να μειώσουν αυτούς τους σχετικούς κινδύνους ·ο "ζωνικός μέσος όρος", δηλ. η μη συνεκτίμηση των ιδιαίτερα ευαίσθητων τοπικών συνθηκών, μπορεί να έχει αρνητικό αντίκτυπο με τις επιλογές Β και Δ.

Δράση 3 της πολιτικής: Συγκριτική αξιολόγηση του ΦΠ

Τρέχοντα προβλήματα:

Αν και από τις εγκεκριμένες χρήσεις των εγκεκριμένων δραστικών ουσιών (ΔΟ) δεν έχει εντοπιστεί καμία επιβλαβής επίδραση στην υγεία των ανθρώπων ή των ζώων και καμία απαράδεκτη επίδραση στο περιβάλλον, η έγκριση μιας ΔΟ δεν σημαίνει ότι δεν ενέχει κανένα κίνδυνο.

Η συγκριτική αξιολόγηση μπορεί να βοηθήσει στην περαιτέρω ελαχιστοποίηση των κινδύνων για την υγεία και το περιβάλλον που συνδέονται με τη χρήση ΦΠ.

Επιλογές:

Οι ακόλουθες επιλογές συμπεριλαμβάνονται στην αξιολόγηση του αντίκτυπου:

( Επιλογή Α: Καμία δράση της ΕΕ (ισχύον καθεστώς): Καμία πρόβλεψη για συγκριτική αξιολόγηση·

( Επιλογή Β: Προσδιορισμός των υποψηφίων ουσιών υποκατάστασης στο επίπεδο της ΕΕ με βάση τα κριτήρια κινδύνου. Συγκριτική αξιολόγηση του ΦΠ στο εθνικό επίπεδο·

( Επιλογή Γ: Συγκριτική αξιολόγηση για όλα τα ΦΠ σε εθνικό επίπεδο όταν υποβάλλεται αίτηση για χορήγηση έγκρισης, ανεξάρτητα από τον κίνδυνο της ΔΟ.

Ανάλυση του αντικτύπου:

Διοικητικός φόρτος

Η συγκριτική αξιολόγηση, τουλάχιστον βραχυπρόθεσμα και μεσοπρόθεσμα, θα απαιτήσει πρόσθετο προσωπικό από τις αρχές. Καμία από τις επιλογές δεν αναμένεται να αυξήσει στην πράξη τις δαπάνες της υποβολής φακέλων για τη βιομηχανία. Επίσης, δεν αναμένεται καμία αύξηση του διοικητικού φόρτου για τους χρήστες ΦΠ.

Έμμεσες δαπάνες των χρηστών ΦΠ

Η συγκριτική αξιολόγηση μπορεί να μειώσει το μερίδιο αγοράς των γενόσημων προϊόντων και των "παλαιότερων" προϊόντων και να οδηγήσει ενδεχομένως στην αύξηση των τιμών του ΦΠ. Εντούτοις, ο βαθμός στον οποίο αυτό πραγματοποιείται εξαρτάται από τον τρόπο που εφαρμόζεται στην πράξη η συγκριτική αξιολόγηση.

Επένδυση των παραγωγών ΦΠ στην Ε&Α και στην απασχόληση

Ένας σημαντικός παράγοντας που επηρεάζει την ανάπτυξη μιας ΔΟ από οικονομική άποψη είναι η στάση της επιχείρησης απέναντι στον κίνδυνο, η οποία μπορεί να επηρεαστεί σημαντικά από τον αριθμό των ΔΟ τις οποίες ενδεχομένως αφορά μια συγκριτική αξιολόγηση. Η επιλογή Γ είναι πιθανό να θεωρηθεί πιο επικίνδυνη από την επιλογή Β, που είναι πιθανό να θεωρηθεί πιο επικίνδυνη από την επιλογή Α· ο μέγιστος πιθανός αντίκτυπος στις επενδύσεις και στην απασχόληση είναι πιθανό να συνδεθεί με την επιλογή Γ.

Ανταγωνιστικότητα της βιομηχανίας ΦΠ στην ΕΕ

Το ισχύον καθεστώς είναι η επιλογή που ευνοεί περισσότερο την ανταγωνιστικότητα. Η συγκριτική αξιολόγηση μπορεί να μειώσει τον αριθμό των ΔΟ που διατίθενται στην αγορά και θα μπορούσε να μειώσει και το μέγεθος της αγοράς, αλλά παράλληλα οδηγεί τις προσπάθειες καινοτομίας προς ουσίες που δεν παρουσιάζουν κινδύνους και μπορεί να ενεργήσει υπέρ μερικών επιχειρήσεων, εις βάρος άλλων, ανάλογα με το προφίλ τους.

Μη εγκεκριμένη διασυνοριακή προμήθεια ΦΠ

Η συγκριτική αξιολόγηση θα μπορούσε να γίνει ένας (δευτερεύων) παράγοντας που συμβάλλει στις κερματισμένες αγορές των ΦΠ στην Ευρώπη, εάν εφαρμοζόταν με πολύ διαφορετικό τρόπο μεταξύ των γειτονικών κρατών μελών.

Περιβάλλον ή ανθρώπινη υγεία

Το ισχύον καθεστώς συνεπάγεται μια έλλειψη ευελιξίας στην εφαρμογή των στρατηγικών ελαχιστοποίησης των ΦΠ. Η επιλογή Β και Γ παρέχει αυτήν τη δυνατότητα, με πιθανή συνέπεια τη μείωση των περιβαλλοντικών επιδράσεων και την αύξηση των περιθωρίων ασφάλειας όσον αφορά την προστασία της ανθρώπινης υγείας.

Δράση 4 της πολιτικής: Κοινοχρησία των δεδομένων για την ανανέωση της έγκρισης μιας δραστικής ουσίας

Τρέχοντα προβλήματα:

Η οδηγία 91/414/EOK θεσπίζει μόνο γενικούς κανόνες για το σύνθετο πρόβλημα της προστασίας των δεδομένων και της κοινοχρησίας δεδομένων. Αυτό οδήγησε σε προβλήματα ερμηνείας των κανόνων για την προστασία των δεδομένων και σε υψηλό διοικητικός φόρτο για τις αρμόδιες αρχές.

Η βιομηχανία γενόσημων προϊόντων δεν αντιμετωπίζει τα ίδια προβλήματα με τις επιχειρήσεις-κατόχους των δεδομένων που αφορούν τις ΔΟ. Αυτή την περίοδο οι κανόνες για την προστασία των δεδομένων λειτουργούν εις βάρος του γενικού ανταγωνισμού και το μερίδιο της αγοράς των επιχειρήσεων γενόσημων προϊόντων παραμένει χαμηλό στις περισσότερες χώρες της ΕΕ.

Επιλογές:

( Επιλογή Α: Καμία δράση της ΕΕ (ισχύον καθεστώς): πενταετής περίοδος προστασίας των δεδομένων αρχίζοντας από την ανανέωση της έγκρισης. Καμία διάταξη για την υποχρεωτική κοινοχρησία των δεδομένων·

( Επιλογή Β: πενταετής περίοδος προστασίας των δεδομένων που αρχίζει έξι μήνες μετά την ανανέωση της έγκρισης. Υποχρεωτική κοινοχρησία δεδομένων με αποζημίωση και μηχανισμό διαιτησίας·

( Επιλογή Γ: Καμία περίοδος προστασίας των δεδομένων για την ανανέωση της έγκρισης·

( Επιλογή Δ: πενταετής περίοδος προστασίας των δεδομένων αρχίζοντας από τη στιγμή υποβολής των φακέλων για την ανανέωση της έγκρισης. Καμία διάταξη για την υποχρεωτική κοινοχρησία των δεδομένων. Εντούτοις, αναμένεται να είναι υποχρεωτικό να συνεργαστούν οι ενδιαφερόμενες επιχειρήσεις προκειμένου να υποβληθεί ένας κοινός φάκελος.

Ανάλυση του αντικτύπου:

Διοικητικός φόρτος

Το ισχύον καθεστώς προκαλεί πολύ σημαντικό διοικητικός φόρτο για τις αρχές, με ανοδικές τάσεις. Η επιλογή Β αναμένεται να αυξήσει το διοικητικό για τα ενδιαφερόμενα μέρη που συμμετέχουν στη διαδικασία διαιτησίας. Η επιλογή Γ αναμένεται να οδηγήσει σε σημαντική μείωση του διοικητικού φόρτου για όλα τα ενδιαφερόμενα μέρη. Η επιλογή Δ αναμένεται να οδηγήσει σε μείωση του διοικητικού φόρτου για τα ενδιαφερόμενα μέρη που δεν συμμετέχουν στη σύσταση της κοινής ομάδας εργασίας των επιχειρήσεων.

Έμμεσες δαπάνες των χρηστών ΦΠ

Ένα μειωμένο μερίδιο της αγοράς των επιχειρήσεων γενόσημων προϊόντων (με την επιλογή Α) θα μπορούσε να προκαλέσει υψηλότερες δαπάνες στους χρήστες ΦΠ. Οι επιλογές Β και Γ θα μπορούσαν να οδηγήσουν σε χαμηλότερες τιμές για τους χρήστες μέσω της αύξησης του μεριδίου της αγοράς των επιχειρήσεων γενόσημων προϊόντων, αλλά θα μπορούσαν επίσης να συνεπάγονται ένα μικρότερο αριθμό ΔΟ στην αγορά και ενδεχομένως συναφείς δαπάνες για τους χρήστες. Η επιλογή Δ μπορεί να αναμένεται ότι θα έχει μικρότερη επίδραση στο ισχύον καθεστώς.

Επένδυση των παραγωγών ΦΠ στην Ε&Α και στην απασχόληση

Με όλες τις επιλογές, σύμφωνα με τα αποτελέσματα του προτύπου προεξοφλημένων ταμειακών ροών εξακολουθεί να είναι επικερδές για έναν παραγωγό ΦΠ να επενδύει στις μελέτες για την εκ νέου καταγραφή μιας ΔΟ (αν και το ποσοτικό αποτέλεσμα εξαρτάται πολύ από τις υποθέσεις του προτύπου που χρησιμοποιείται). Για τις επιλογές Β και Γ τα θετικά αποτελέσματα για την απασχόληση των παραγωγών γενόσημων προϊόντων μπορούν να αντισταθμιστούν από τα αρνητικά αποτελέσματα για τους παραγωγούς στις εξειδικευμένες αγορές.

Ανταγωνιστικότητα της βιομηχανίας ΦΠ στην ΕΕ

Το ισχύον καθεστώς παρέχει υψηλή προστασία στον ιδιοκτήτη των μελετών και διατηρεί τα υψηλά εμπόδια εισόδου για όλες τις άλλες επιχειρήσεις. Οι επιλογές Β και Γ μειώνουν τα εμπόδια εισόδου και θα οδηγήσουν σε μια ανταγωνιστικότερη αγορά, αλλά μπορούν επίσης να μειώσουν την αποδοτικότητα ορισμένων ΔΟ. Για την επιλογή Δ τα συγκρίσιμα αποτελέσματα μπορούν να προβλεφθούν, αλλά δεδομένου ότι παρέχει υψηλή προστασία στον ιδιοκτήτη των μελετών, ο αντίκτυπός του μπορούσε να εξαρτηθεί κατά ένα μεγάλο μέρος από τις ρυθμίσεις για την κοινή ομάδα εργασίας και τη κατανομή του κόστους.

Επανάληψη των μελετών για τα σπονδυλωτά ζώα

Οι επιλογές Β και Γ, που ακολουθούνται από την επιλογή Δ, έχουν τη μεγαλύτερη δυνατότητα να μειώσουν τον αριθμό επαναλαμβανόμενων μελετών που περιλαμβάνουν δοκιμή σε σπονδυλωτά ζώα.

Δράση 5 της πολιτικής: Ενημέρωση των γειτόνων για τη χρήση ΦΠ

Τρέχοντα προβλήματα:

Οι γείτονες και οι παρευρισκόμενοι μπορούν να θεωρήσουν τη χρήση του ΦΠ ως κίνδυνο για την υγεία τους, δεδομένου ότι μπορεί να έρθουν σε επαφή με το νέφος ψεκασμού. Η διαθεσιμότητα των πληροφοριών για το ΦΠ θα μπορούσε να βελτιστοποιηθεί.

Επιλογές:

Οι ακόλουθες επιλογές συμπεριλαμβάνονται στην αξιολόγηση του αντίκτυπου:

( Επιλογή Α: Καμία δράση της ΕΕ (ισχύον καθεστώς): Καμία υποχρέωση ενημέρωσης των γειτόνων για τη χρήση τοξικού ΦΠ.

( Επιλογή Β: Ενεργητική υποχρέωση ενημέρωσης των γειτόνων για τη χρήση τοξικού ΦΠ.

( Επιλογή Γ: Παθητική υποχρέωση ενημέρωσης των γειτόνων για τη χρήση επικίνδυνου ΦΠ.

Ανάλυση του αντικτύπου:

Διοικητικός φόρτος

Τα μέτρα στο πλαίσιο της δράσης 5 της πολιτικής θα μπορούσαν να οδηγήσουν σε διοικητικό φόρτο για τους χρήστες ΦΠ και τις αρχές, αλλά όχι για τη βιομηχανία ΦΠ. Ο όγκος του φόρτου, εντούτοις, αναμένεται να παραμείνει ασήμαντος.

Ευκαιρίες για ενημέρωση των πολιτών

Εξ ορισμού τόσο η επιλογή Β όσο και η επιλογή Γ θα βελτιώσουν τις ευκαιρίες για ενημέρωση των πολιτών. Εντούτοις, δεν μπορεί να αξιολογηθεί σε αυτή τη φάση ο τρόπος με τον οποίο η ενημέρωση θα επιδράσει στην ευαισθητοποίηση των γειτόνων όσον αφορά τη χρήση ΦΠ.

Περιβάλλον ή ανθρώπινη υγεία

Στο πλαίσιο της υποχρέωσης ενημέρωσης των γειτόνων, είναι δυνατή η μείωση των αρνητικών επιδράσεων των δραστικών ουσιών στο περιβάλλον ή στην υγεία, δηλαδή μέσω της προτίμησης των γεωργών για λιγότερο τοξικά προϊόντα και μέσω των δραστηριοτήτων των γειτόνων για την αποφυγή της έκθεσής τους στο νέφος του ψεκασμού.

5. Ελεγχος και αξιολόγηση

Προκειμένου να θεσπιστεί ένα σύστημα για τη διεξαγωγή ρυθμιστικής παρακολούθησης, προτείνεται να χρησιμοποιηθεί ένας κατάλογος δεικτών για τον έλεγχο και την αξιολόγηση του μελλοντικού συστήματος, ο οποίος μεταξύ άλλων θα περιλαμβάνει:

( το μέσο χρονικό διάστημα για την έγκριση των δραστικών ουσιών και την έγκριση του ΦΠ·

( ο αριθμός των ΦΠ· και

( η διαθεσιμότητα κάτω από διάφορες απόψεις.

[1] Ζωνική αξιολόγηση σημαίνει ότι τα κράτη μέλη με συγκρίσιμες γεωργικές και κλιματολογικές συνθήκες ομαδοποιούνται σε μια "ζώνη", βάσει της εμπειρογνωμοσύνης στα κράτη μέλη και την Επιτροπή.